Vniuersis christifidelibus presentes litteras inspecturis Nicolaus, diuina miseracione archiepiscopus Vpsalensis, Nicolaus Lincopensis, Sweno Skarensis, Thomas Strengnensis, Olauus Arosiensis et Magnus Aboensis, eadem gracia ecclesiarum episcopi salutem et augmentum continuum gracie salutaris. Pium et Deo gratum obsequium impendere arbitramur, quociens fidelium mentes ad pietatis opera excitemus. Omnibus igitur penitentibus et confessis, qui altare beati Erici in ecclesia kathedralj Aboensi erectum caussa deuocionis aut peregrinacionis uel oracionis visitauerint jn festiuitatibus natiuitatis Domini, circumcisionis, epiphanie, resurreccionis, ascensionis, pentecostes, trinitatis, corporis Christi et per octauas earundem festiuitatum ac in singulis festiuitatibus beate Marie virginis et beatorum omnium apostolorum et ewangelistarum ac in singulis diebus dictis et in maiori ebdomada missas aut alia diuina officia in choro eiusdem sancti Erici audiuerint et in festiuitatibus beatorum huius regni patronorum celebrauerint uel celebrari fecerint uel, cum verbum Caro factum est dicitur, flectendo genua caput inclinauerint seu qui in serotina pulsacione pro Aue Maria uel alias quandocunque salutacionem angelicam jbi dixerint, eisdem qui pro cuiusdam altaris constrvccione aut curie edificacione, diuinarum horarum continuacione aut ornamentorum, librorum, vasorum, vestium et aliorum quorumcunque necessariorum in eadem conseruacione bona quecunque in suis testamentis uel extra optulerint, donauerint, procurauerint aut quouis modo ad prefata opera pietatis cooperatj fuerint, quociens premissa uel aliquid premissorum deuote adimpleuerint, tociens de omnipotentis Dei misericordia et beatorum apostolorum Petri et Paulj ejus auctoritate confisi singuli nostrum xl dierum jndulgenciarum de iniunctis eiis penitenciis misericorditer in Domino relaxamus, etc:a.